**KLAIPĖDOS MIESTO SAVIVALDYBĖS TARYBA**

**SVEIKATOS IR SOCIALINIŲ REIKALŲ KOMITETAS**

 **POSĖDŽIO PROTOKOLAS**

2019-06-18 Nr. TAR-49

 Posėdis vyksta 2019-06-11. Pradžia 13.00 val.

 Posėdžio pirmininkas – Kazys Bagdonas.

 Posėdžio sekretorė – Lietutė Demidova.

 Posėdyje dalyvauja komiteto nariai: Arvydas Cesiulis, Ligita Girskienė, Arvydas Vaitkus, Vaida Žvikienė, Jurij Šeršniov. Nedalyvauja Artūras Razbadauskas.

 Posėdyje dalyvaujančių komiteto narių ir svečių sąrašai (priedai 1, 2) pridedami.

 Dėl darbotvarkės.

 K. Bagdonas siūlo papildyti darbotvarkę klausimu „Atstovo delegavimas į Narkotikų kontrolės komisiją“.

 DARBOTVARKĖ:

1. Dėl socialinės paramos tarybos sudėties patvirtinimo. Pranešėja A. Liesytė.

 2. Dėl pritarimo Klaipėdos miesto savivaldybės bendrojo plano sprendinių įgyvendinimo stebėsenos 2016–2018 metų ataskaitai. Pranešėja M. Černiūtė-Amšiejienė.

 3. Savivaldybės sveikatos priežiūros įstaigų 2018 m. veiklos ataskaitos. Pranešėja R. Perminienė.

 4. Atstovo delegavimas į Narkotikų kontrolės komisiją. Pranešėja R. Perminienė.

 Patvirtinta už – 5.

 1. SVARSTYTA. Socialinės paramos tarybos sudėties patvirtinimas.

 Pranešėja – A. Liesytė. Teigia, kad šiuo sprendimu būtų patvirtinta nauja Socialinės paramos tarybos sudėtis ir panaikinta 2017 m. Klaipėdos miesto savivaldybės tarybos sprendimu patvirtinta Socialinės paramos tarybos sudėtis.

 NUTARTA. Pritarti pateiktam sprendimo projektui.

 BALSUOTA: už – 4, prieš – 0, susilaiko – 1.

 2. SVARSTYTA. Pritarimas Klaipėdos miesto savivaldybės bendrojo plano sprendinių įgyvendinimo stebėsenos 2016–2018 metų ataskaitai.

 Pranešėja – M. Černiūtė-Amšiejienė. Pažymi, kad planavimo organizatorius - Klaipėdos miesto savivaldybės (toliau – savivaldybė) administracijos direktorius, vadovaudamasis bendrojo plano sprendinių įgyvendinimo programa (toliau – programa), patvirtinta Klaipėdos miesto savivaldybės administracijos direktoriaus 2015 m. gegužės 20 d. įsakymu Nr. AD1-1498 „Dėl Klaipėdos miesto savivaldybės teritorijos bendrojo plano sprendinių įgyvendinimo programos patvirtinimo“, nuolat kaupia ir analizuoja informaciją, stebi, analizuoja ir prognozuoja Klaipėdos miesto teritorijos raidos tendencijas ir jų įtaką bendrojo plano sprendinių įgyvendinimui, vertina programos įgyvendinimą – pagal metinius urbanizuotos ar urbanizuojamos miesto teritorijos pokyčius įvertinami kokybiniai ir kiekybiniai gyvenamosios aplinkos rodikliai, miestiečių poreikiai pagal pateikiamus jų pasiūlymus ir demografinius rodiklius, miesto patrauklumas investicijoms, identifikuojamos probleminės vietos ir įvertinama šių problemų šalinimo dinamika. Ši analizė ir vertinimas atliekamas programos priemonių įgyvendinimo metinės dinamikos pagrindu, surenkant kasmetinius duomenis iš savivaldybės struktūrinių padalinių, kitų institucijų ar įmonių, kurių prievolė ar kompetencija yra tų priemonių įgyvendinimas. Taip pat kasmet pateikia duomenis už praėjusius kalendorinius metus į Lietuvos Respublikos teritorijų planavimo stebėsenos informacinę sistemą ir ne rečiau kaip kas 2 metai parengia apibendrintą, susistemintą informaciją apie bendrojo plano įgyvendinimo stebėseną, kurią pateikia aprobuoti savivaldybės tarybai, o patvirtintą paviešina savivaldybės interneto svetainėje.

 2018 m. programos priemonių plano priemonių buvo įvykdyta viso 10%, vykdoma 83%, o nepradėtų vykdyti buvo likę 7%. Daugiausia - net 25% – nevykdomų priemonių yra bendrojo plano išorinės aplinkos dalies sprendiniuose, o daugiausiai įvykdytų priemonių – net 67% – yra uosto dalies sprendiniuose. Visos priemonės vykdymo stadijoje yra bendrojo plano pramonės dalies ir kultūros paveldo dalies sprendiniuose. Prognozuotina, kad programos priemonių plano didesnė dalis konkrečių, baigtinių priemonių bus įgyvendintos, nes jos numatytos Klaipėdos miesto savivaldybės 2013-2020 metų strateginiame plėtros plane, todėl netikslinga koreguoti programos priemonių plano keičiant bendrąjį planą, kurį patvirtinti ketinama 2019 m. su nauja sprendinių įgyvendinimo programa ir priemonių planu.

 A. Vaitkus mano, kad projektui Šilutės Baltijos estakada dar yra galimybė gauti lėšų ir išspręsti šį klausimą.

 A. Vaitkus siūlo į kito komiteto posėdžio darbotvarkę įtraukti klausimą dėl naujo tilto (Bastiono) per Danės upę statybos.

 A. Cesiulis sutinka, kad dėl naujo (Bastiono) tilto per Danės upę perspektyvų reikia kviesti Savivaldybės administracijos atstovus.

 NUTARTA:

 1. Pritarti pateiktam sprendimo projektui (už – 3, prieš – 0, susilaiko – 3 (pirmininkas - už).

 2. Siūlyti Savivaldybės administracijai kitame komiteto posėdyje pateikti informaciją apie naujo (Bastiono) tilto per Danės upę statybos perspektyvas.

 3. SVARSTYTA. Savivaldybės sveikatos priežiūros įstaigų 2018 m. veiklos ataskaitos.

 Pranešėja – R. Perminienė. Informuoja, kad pateiktos sveikatos priežiūros įstaigų 2018 metų veiklos ataskaitos.

 Ataskaitas pateikia BĮ Klaipėdos visuomenės sveikatos biuro atstovas, BĮ Klaipėdos sutrikusio vystymosi kūdikių namų direktorė, VšĮ Klaipėdos sveikatos priežiūros centro direktorė, VšĮ Jūrininkų sveikatos priežiūros centro direktorius, VšĮ Klaipėdos senamiesčio pirminės sveikatos priežiūros centro direktorė, VšĮ Klaipėdos greitosios medicininės pagalbos stoties direktorius, VšĮ Klaipėdos universitetinė ligoninės vyr. gydytojas, VšĮ Klaipėdos vaikų ligoninės vyr. gydytojas, VšĮ Klaipėdos medicininės slaugos ligoninės vyr. gydytoja. Įstaigų atstovai informuoja apie įmonės darbą, išsako pagrindines problemas.

 S. Grigorjeva teigia, kad nėra VšĮ Klaipėdos psichikos sveikatos centro atstovo, todėl prašo ataskaitą išklausyti kitame komiteto posėdyje.

 A. Vaitkus teigia, kad ataskaitos turėtų būti pilnos - su visa informacija (ir finansavimas). Siūlo išanalizuoti ataskaitų formą.

 V. Žvikienė siūlo pasikviesti į kito komiteto posėdį Savivaldybės administracijos atstovus dėl įstaigų veiklos ataskaitos formos patobulinimo.

 NUTARTA:

 3.1. Pritarti pateiktoms ataskaitoms (bendru sutarimu).

 3.2. Kviesti į kitą komiteto posėdį atsakingus Savivaldybės administracijos atstovus dėl sveikatos priežiūros įstaigų veiklos ataskaitos formos tobulinimo.

 4. SVARSTYTA. Atstovo delegavimas į Narkotikų kontrolės komisiją.

 Pranešėja – R. Perminienė. Prašo deleguoti 1 Sveikatos ir socialinių reikalų komiteto atstovą į Narkotikų kontrolės komisiją.

 NUTARTA. Deleguoti Į Narkotikų kontrolės komisiją L. Girskienę. (bendru sutarimu)

 Posėdis baigėsi 15.10 val.

Posėdžio pirmininkas Kazys Bagdonas

Posėdžio sekretorė Lietutė Demidova